Installasjonskunst 

EN KORT DEFINISJON
Å gi korte greie entydige svar eller forklaringer på kunstens ulike ismer, retninger og aktiviteter er sjelden særlig enkelt. Kunne vi enes om utvetydig oppskriftsmessige definisjoner hadde vi hatt en perfekt verden. I mange sammenhenger kunne vi kanskje ønsket oss en slik situasjon. På den annen side hadde vi da ikke hatt noe grunnlag for diskusjon, meningsbrytning og økt innsikt i våre kulturelle og kunstneriske eksistensbetingelser. Allikevel, for at kaos ikke skal ta overhånd forsøker vi etter beste evne å enes om antydninger, beskrivelser og rammeverk for å kunne ha noen faste plottepunkter i våre forsøk på å orientere oss i verden. Et utgangspunkt i vår tilnærming til en beskrivelse av hva installasjonskunst er, kan være å gå til ordboka. Vi velger i dette tilfellet en av de store engelskspråklige, nemlig Thames og Hudson, det står:

”Installasjoner eksisterer kun så lenge de er installert. Installasjoner er multimediale, multidimesjonale, multi(ut)formede arbeider som er skapt temporært (midlertidig) for et spesielt sted eller plass, inne eller ute, i et museum eller et galleri.” 

Selv om dette er en veldig kort definisjon, med sine opplagte mangler og unyanser, setter den oss på sporet.

På den ene siden avgrenses installasjonskunsten mot kjente størrelser som tradisjonelt maleri og skulptur, samtidig som installasjonens store grad av fleksibilitet tilkjennegis. Innenfor kunstkonteksten kan ”hva som helst” være grunnlag og råmateriale for en installasjon. Noen installasjoner er stedspesifikke, noen krever publikumsdeltagelse, noen er idébaserte. En så åpen og fleksibel definisjon forteller oss ihvertfall at det er vanskelig å definere noe som felles essensielt for å beskrive hva begrepet installasjon inneholder. Med hodet litt på skakke kan vi derfor si at installasjoner kan forstås som en stor, litt uklar og noe forvirrende familie.

Arild Hartmann Eriksen
Leder Akershus Kunstnersenter